অপরাধীরা অপরাধীদের বিচার করে না: সেলিমা রহমান
বিএনপির ভাইস চেয়ারম্যান সেলিমা রহমান বলেছেন, অপরাধীদের কাছে আমাদের বিচার চাওয়ার কিছু নেই। কারণ আমরা দেখতে পাচ্ছি যারা অপরাধ করে তারা অপরাধীদের বিচার করে না। 







তিনি বলেন, একের পর এক ধর্ষণ, যৌন নির্যাতন, শিশু নির্যাতন থেকে শুরু করে বিভিন্ন ঘটনায় বাংলাদেশের নারী সমাজ বিপদগ্রস্ত ও আতঙ্কিত হয়ে পড়েছে। তারপরও তাদের উল্লাস থামে নাই। তারা জোর করে গণতন্ত্রকে হত্যা করে  নিজেরা উল্লাস করছেন জালিয়াতির ভোটের মাধ্যমে।




শনিবার জাতীয় প্রেসক্লাবের সামনে ‘সুবর্ণচরে সিএনজি চালকের স্ত্রীর ওপর দুষ্কৃতকারীদের বর্বর গণধর্ষণের প্রতিবাদে’ এক মানববন্ধনে তিনি এসব কথা বলেন। জাতীয়তাবাদী মহিলা দল এ মানববন্ধনের আয়োজন করে। 
পুলিশ বাহিনীর সদস্যদের দৃষ্টি আকর্ষণ করে সেলিমা রহমান বলেন, আপনাদের মা-বোন আছে, মানবতাবোধ আছে। সেই মানবতাবোধ থেকে দেখবেন একজন সন্ত্রাসীও যেন পালাতে না পারে। সুবর্ণচরে এই নৃশংস ঘটনা যারা ঘটিয়েছে তাদেরকে আইনের আওতায় আনবেন।
সেলিমা রহমান আরও বলেন, ভোট জালিয়াতি করে নতুন সরকার আসল। সরকারের ক্ষমতা গঠন করতে না করতেই তারা পৈশাচিক কর্মকাণ্ড শুরু করে দিল। আজকে আমরা এখানে শুধু একজন মায়ের ধর্ষণের বিচার দাবিতে এসেছি। তাও তারা আমাদের এখানে দাঁড়াতে দিচ্ছে না। এ কোন দেশ, যে দেশে মানুষের কোনও কথা বলার অধিকার নেই। এখানে মানুষের প্রতিবাদের অধিকার নেই। 
মানববন্ধনে আরও উপস্থিত ছিলেন মহিলা দলের সভাপতি আফরোজা আব্বাস, সাধারণ সম্পাদক সুলতানা আহমেদ, যুগ্ম সাধারণ সম্পাদক হেলেন জেরিন খান, ঢাকা মহানগর দক্ষিণের সাধারণ সম্পাদক শামসুন নাহার, মহিলা দলের নেত্রী শাহিদা রফিক প্রমুখ।

বিএনপির ভাইস চেয়ারম্যান সেলিমা রহমান বলেছেন, অপরাধীদের কাছে আমাদের বিচার চাওয়ার কিছু নেই। কারণ আমরা দেখতে পাচ্ছি যারা অপরাধ করে তারা অপরাধীদের বিচার করে না।